Skupinová práca s triednym kolektívom z pohľadu sociálneho pedagóga

Neoddeliteľnou súčasťou práce sociálneho pedagóga je práca so skupinou/triedou, prípadne aj s dospelými. Jej kvalitné zvládnutie dáva predpoklad k realizácii vhodných metód práce v rôznych situáciách. Môže ísť o osvetové a preventívne aktivity, cielenú prácu na dosiahnutie zmeny v skupine či skupinovú prácu s účastníkmi ohrozenými rôznymi negatívnymi alebo rizikovými javmi. Táto príloha ponúka stručnú charakteristiku práce so skupinou a zhrnutie jej základných princípov. Nadväzne na teoretické znalosti skupinovej práce predstaví spôsoby, ako si vytvoriť vlastné aktivity na skupinové stretnutia, ako používať hotové aktivity či prispôsobiť si ich svojim potrebám (napr. pre iný časový rozsah, inú vekovú skupinu a pod.).

Práca s triednym kolektívom zahŕňa budovanie inkluzívneho prostredia, podporu zdravých vzťahov a prijímanie odlišností. Kľúčom je otvorená komunikácia, ranné kruhy, tematické dni a rešpektujúce učenie na rozvoj sociálnych a emocionálnych zručností. Dôraz sa kladie na prevenciu sociálno-patologických javov a rozvoj osobnosti. 
Tu sú postupné kroky a metódy, ako pracovať s triednym kolektívom:
· Vytvorenie bezpečnej atmosféry: Cieľom je prostredie, kde sa rešpektujú odlišnosti a podporujú zdravé vzťahy.
· Preventívna činnosť: Zamerajte sa na elimináciu deštruktívneho získavania moci v kolektíve.
· Inkluzívne metódy: Využívajte ranné kruhy, tematické dni a rešpektujúce učenie pre rozvoj sociálnej a emocionálnej gramotnosti.
· Riešenie problémov: V prípade sociálnych problémov v triede postupujte od preskúmania príčin.
· Podpora súdržnosti: Zamerajte sa na adaptáciu každého dieťaťa a elimináciu prejavov moci. 

Odborná činnosť

• Pozorovanie v triede. Počas vyučovania učiteľ sleduje, ako žiaci medzi sebou komunikujú, aká je v triede atmosféra, ako sú nastavené a dodržiavané hranice medzi vhodným a nevhodným správaním, kto hranice prekračuje, ako na to reagujú ostatní žiaci a mnohé ďalšie situácie v triede.
• Sociometria ako forma diagnostiky sociálnych vzťahov, skupinovej dynamiky v triede, jednotlivých pozícií žiakov v kolektíve (hviezda, vodca, jadro triedy, čierna ovca, outsider).
• Rozbor výsledkov sociometrie s dôrazom na zdroje a formy nežiaducich javov a komunikácie, zamerať sa rovnako aj na pozitívne javy v triede.
• Poradenstvo o zvyšovaní sociálnej a pedagogickej kompetencie pre učiteľa. Podľa konkrétnych výsledkov vyzerá aj poradenstvo pre učiteľa. Príkladom je časté vnímanie učiteľa žiakmi ako zaujatého, nakloneného na jednu stranu sporu. Vtedy je obsahom poradenstva otvorené komunikovanie učiteľa so žiakmi.
• Vypracovanie zmeny. Pri výrazne nežiaducich prejavoch, napr. šikanovanie, sa vyžaduje premyslená stratégia konania. Je potrebné naštudovať si správnu stratégiu alebo požiadať o spoluprácu skúseného kolegu/školského psychológa, aby sa v tomto smere urobili správne kroky.
• Skupinová práca s triedou s programom rozvíjania priaznivej priateľskej atmosféry v triede, s programom sociálnych zručností žiakov, efektívneho riešenia problémov, sebapoznávania a poznávania iných (hranie rolí, nácvik vhodného správania v modelových situáciách, relaxačné techniky).
• Skupinové hry ako aktivity na vylepšenie sociálnej atmosféry a klímy v triednom kolektíve tvoria prostriedok na prácu s celou triedou.
Práca v skupinkách
Práca v skupinkách je veľmi často využívaná metóda, ktorá spočíva v tom, že účastníkov na
akúkoľvek prácu rozdelíte do skupiniek. Táto metóda má nasledujúce výhody:
· účastníci sa v menších skupinkách lepšie a rýchlejšie zoznamujú;
· vytvára prirodzený tlak na spoluprácu – čím menšia skupinka, tým aktívnejšie zapojenie a aktivizácia členov;
· pomáha uvoľniť niektoré zabehané vzorce, napríklad pôvodné skupinky a tvoriť nové prepojenia.
Príklad: Ak potrebujete pracovať s témou šikanovanie a máte k dispozícii 45-minútový priestor,môžete napr. s deťmi začať hodinu tým, že si poviete, čo je to šikanovanie (môžete urobiť„koliesko“, kde každé dieťa povie jedno slovo, ktoré mu napadne, keď poviete „šikanovanie“,potom to zhrniete a poviete si, aké má formy – deti rozdelíte do skupiniek a každá skupinka vypracuje jednu formu šikanovania (slovne, symbolom, obrázkom...), ktorú následne predstaví.
Potom môžete viesť diskusiu o tom, aké formy šikanovania sú podľa nich najčastejšie, aké už
videli, aké už zažili. Ak sa diskusia rozprúdi a nestihnete dokončiť reflexiu, je potrebné naplánovať ďalšie stretnutie, tému rozvíjať na základe vyjadrení/zistení z predchádzajúceho
stretnutia a taktiež ju uzavrieť reflexiou.
Rozdelenie detí do skupiniek je možné realizovať rôznymi spôsobmi. Mnohé spôsoby je potrebné mať vopred naplánované, ale môžete aj improvizovať. Plánovanie odporúčame
najmä vtedy, ak chcete účastníkov cielene prerozdeliť určitým spôsobom (napríklad rozdeliť
pôvodné skupinky):
· pomocou rozpočítania – ak máme 30 detí a chceme 10 skupiniek, počítame do desať
a potom odznova (3x), následne sa spoja jednotky, dvojky, trojky...; takto úspešne rozdelíme napr. spolusediacich,
· pomocou farieb, ovocia, zeleniny, geometrických tvarov... – máte vopred pripravené na papierikoch, ktoré si účastníci vyberajú z klobúka/tašky,
· priamo pomocou zadaných úloh, ktoré sú uvedené na papierikoch,
· do dvojíc pomocou špagátikov, kde sa navzájom po ich uchopení „nájdu“ dvojičky,
· splnením nejakej úlohy, ktorá sa môže týkať témy,
· ak máte k dispozícii viac času, môžu účastníci napr. vylúštiť krížovku v riešenej téme a v tajničke odhaliť svoju skupinku,
· ak potrebujete účastníkov zámerne prerozdeliť, môžete si vytvoriť menný zoznam skupiniek vopred a rozdeliť ich podľa neho,
· deti sa môžu samy rozdeliť vyhľadávaním spoločných záujmov či vlastností – chodia po triede a pýtajú sa, keď sú napr. štyria (počet členov skupinky im zadáte vopred), sú hotová skupinka.

Pri práci v skupinkách je dôležité, aby v skupinke boli maximálne 4 deti, ideálny počet je 3. Ak ich je viac, nevzniká tlak na aktivitu. Väčšinou potom pracuje len časť skupinky a druhá sa nudí alebo nevenuje aktivite pozornosť. Ak vytvoríte väčšie skupinky, musíte ich zamestnať, teda je potrebné, aby dostali takú úlohu, ktorú si v skupinke musia prerozdeliť.
Práca v skupinkách by mala byť zaujímavá a adekvátne časovo naplánovaná – čas je pružný,
ak vidíte, že skončili prácu, ukončíte skupinky skôr a necháte prebehnúť koliesko, v ktorom sa každá skupinka vyjadrí o svojej práci – o výsledku aj o procese. Ak potrebujú viac času, snažte sa im ho poskytnúť. Prácu v skupinkách viete kombinovať s inými metódami, napr. si najprv pozriete spoločný film, následne s ním budú pracovať v skupinkách. Môže byť využitá ako hlavná alebo ako pomocná metóda.
Icebreaker – odstraňovanie bariér – „topenie ľadov“
Ide o krátke aktivity odstraňujúce komunikačné bariéry a urýchľujúce vzájomné zoznámenie
a naladenie. Ich cieľom je uvoľnenie, rozohriatie a navodzovanie atmosféry dôvery. Cieľom je prelomiť vzťahové bariéry, aktivizovať vzťahy, komunikáciu a interakciu medzi účastníkmi.
Často ide o aktivitu, pri ktorej sú účastníci v priamom fyzickom alebo verbálnom kontakte,
preto je dôležité zvážiť konkrétny výber aktivity s ohľadom na aktuálny stav danej skupiny.
Aktivita môže a nemusí súvisieť s témou aktuálneho vzdelávacieho bloku.
Energizer – rozohrievacia aktivita
Rozohrievačky využívate v skupine na navodenie vhodnej atmosféry. Je dobré zaradiť ich
napríklad vtedy, ak viete, že žiaci mali na predošlej hodine niečo náročné. Pomôže im to
preladiť sa na iné myšlienky. Rozohrievačka môže fungovať aj ako symbol programu – niečo, čo sa opakuje. Pri uzavretej skupinke ju môžu realizovať aj samotní účastníci. Energizer sa používa v situáciách, keď chcete skupinu „zobudiť“, zaktivizovať. Rozohrievačku využívame:
· na začiatku programu v spojitosti s prelomením bariér,
· počas duševne náročných častí programu, keď klesá pozornosť zúčastnených a všetci sa potrebujú znovu „naštartovať“,
· pri dlhších skupinových programoch v úvode nového bloku.

Diskusia
Diskusia je veľmi užitočná metóda najmä v tom, že ju viete prispôsobiť času, ktorý máte
k dispozícii. Ak je potrebné vyplniť časový priestor, môžete začať diskusiu na akúkoľvek tému. Ak je času menej, diskusiu môžete uzavrieť.
Diskusia je vzájomný rozhovor, výmena názorov medzi dvoma alebo viacerými ľuďmi na
spoločnú tému. Efektívna je najmä vtedy, ak majú účastníci aspoň minimálnu vedomosť alebo
skúsenosť s danou témou. 
Rozoznávame niekoľko druhov diskusií:
riadená diskusia – iniciatívu preberá ten, kto riadi diskusiu,
voľná diskusia – vedúci skupiny len uvedie diskusiu a predstaví tému, otázky a priebeh diskusie necháva na účastníkov.

